पाक क्रिकेटरों को IPL में शामिल किया जाए : आफरीदी  
आईपीएल से पाक क्रिकेटरों को बाहर रखने को ज्यादती करार देते हुए आफरीदी ने मांग की कि पाकिस्तानियों को फिर से खेलने का मौका दिया जाए।
इंडियन प्रीमियर लीग से पाकिस्तानी क्रिकेटरों को बाहर रखने को ज्यादती करार देते हुए कप्तान शाहिद आफरीदी ने मांग की है कि पाकिस्तानियों को भी इस टी-20 लीग में फिर से खेलने का मौका दिया जाना चाहिए।  मोहाली में विश्व कप सेमीफाइनल में भारत के हाथों हार चुके आफरीदी ने कराची से एक साक्षात्कार में कहा, यह सही समय है जब पाकिस्तानी खिलाड़ियों की आईपीएल में वापसी होनी चाहिए। तीन साल से हम इस लीग से बाहर हैं, जबकि दुनिया भर के खिलाड़ी इसमें खेल रहे हैं। हमें भारत में खेलने पर कोई ऐतराज नहीं है और हम विश्व कप में खेल भी चुके हैं।  उन्होंने कहा, पाकिस्तानी अवाम भी अपने क्रिकेटरों को आईपीएल खेलते देखना चाहती है। हमें बहुत दुख होता है कि इस तरह सिर्फ पाकिस्तानी क्रिकेटरों को आईपीएल से अछूत बना दिया गया है। मैं यह नहीं कहता कि मुझे खेलना है, लेकिन हमारे युवा क्रिकेटरों के लिए आईपीएल अच्छा मंच हो सकता है।  आफरीदी समेत पाकिस्तान के 11 क्रिकेटरों ने आईपीएल के पहले सत्र में भाग लिया था। आफरीदी सबसे महंगे बिके पाकिस्तानी क्रिकेटर थे, जिन्हें डेक्कन चार्जर्स ने 6,75,000 डॉलर में खरीदा था। मुंबई पर 2008 के आतंकवादी हमले के बाद से पाकिस्तानी क्रिकेटर आईपीएल से बाहर हैं।